b'\n_START_ARTICLE_\nKongens Kommiss\xc3\xa6r\n_START_PARAGRAPH_\nKongens kommiss\xc3\xa6r (Commissaris van de Koning) er et nederlandsk embede i hver af landets 12 provinser. Kommiss\xc3\xa6ren er formand for styret (College van Gedeputeerde Staten) i en provins og dermed provinsen og styrets ansigt udadtil. Ved siden af dette er han ordf\xc3\xb8rer under de (m\xc3\xa5nedlige) m\xc3\xb8der i provinsr\xc3\xa5det (Provinciale Staten). Kommiss\xc3\xa6ren er kongerigets repr\xc3\xa6sentant i provinsen og beh\xc3\xb8ver dermed ikke at st\xc3\xa5 bag provinsens politiske m\xc3\xa5l._NEWLINE_Hver provins styres af et provinsr\xc3\xa5d. R\xc3\xa5dsmedlemmerne v\xc3\xa6lges hvert fjerde \xc3\xa5r. R\xc3\xa5dene har ansvar for at udforme provinsernes politik og se til at den iv\xc3\xa6rks\xc3\xa6ttes. Hvert r\xc3\xa5dsmedlem har \xc3\xa9n stemme og vedtag fattes ved flertalsafg\xc3\xb8relse blandt de tilstedev\xc3\xa6rende medlemmer. R\xc3\xa5dsmedlemmene har som regel normale job og p\xc3\xa5tager sig opgaverne i r\xc3\xa5det i fritiden. De modtager godtg\xc3\xb8relse for fremm\xc3\xb8de._NEWLINE_Kongens kommiss\xc3\xa6r v\xc3\xa6lges ikke af provinsens indbyggere, men beskikkes af Kronen (kongen og ministrene). Kongens kommiss\xc3\xa6r udn\xc3\xa6vnes for seks \xc3\xa5r, som kan forl\xc3\xa6nges med seks nye \xc3\xa5r. Kongens kommiss\xc3\xa6r kan indenfor denne tidsramme kun afskediges af Kronen. N\xc3\xa5r embedet bliver ledigt giver provinsr\xc3\xa5det en profil til indenrigsministeren for hvad slags kandidat det \xc3\xb8nsker til stillingen. Selv om alle kongens kommiss\xc3\xa6rer er fremst\xc3\xa5ende medlemmer af et af de store nationale partier, forventes de at optr\xc3\xa6de politisk uafh\xc3\xa6ngigt i ud\xc3\xb8velsen af embedet som kongens kommiss\xc3\xa6r._NEWLINE_Kongens kommiss\xc3\xa6rer har en rolle i administrationen af provinserne og er centralstatens repr\xc3\xa6sentanter i provinserne. De koordinerer provinsens beredskabsarbejde og bes\xc3\xb8ger j\xc3\xa6vnligt kommunerne i provinsen. De har ogs\xc3\xa5 en vigtig rolle i udn\xc3\xa6vnelsen af kommunale borgmestre. N\xc3\xa5r et borgmesterembede bliver ledigt vil kongens kommiss\xc3\xa6r r\xc3\xa5dsp\xc3\xb8rge kommunestyret om sit syn p\xc3\xa5 en efterf\xc3\xb8lger, og derefter anbefale en kandidat til indenrigsministeren._NEWLINE_Fordi kongens kommiss\xc3\xa6r b\xc3\xa5de er formand og fuldv\xc3\xa6rdigt medlem af provinsregeringen, kan nogen af regeringsopgaverne blive lagt i kommiss\xc3\xa6rens portef\xc3\xb8lje. Kongens kommiss\xc3\xa6r f\xc3\xb8rer ogs\xc3\xa5 tilsyn med den offentlige forvaltning og kommunale tjenester, og repr\xc3\xa6senterer provinsen i forholdet til erhvervslivet.\n_START_SECTION_\nGuvern\xc3\xb8r\n_START_PARAGRAPH_\nI Limburg kaldes Kongens kommiss\xc3\xa6r ogs\xc3\xa5 "guvern\xc3\xb8r". Dermed er provinshuset i Maastricht ogs\xc3\xa5 kendt som Gouvernementet. _NEWLINE__NEWLINE_Til og med det 19. \xc3\xa5rhundrede var Kongens kommiss\xc3\xa6r i Noord Brabant ogs\xc3\xa5 kendt som guvern\xc3\xb8r. _NEWLINE__NEWLINE_I Belgien er Guvern\xc3\xb8ren den h\xc3\xb8jeste ansvarlige for en provins.'